b'\n_START_ARTICLE_\nBuzet\n_START_SECTION_\nLega\n_START_PARAGRAPH_\nBuzet, staro naselje le\xc5\xbei na gri\xc4\x8du nad reko Mirno v osrednjem delu severne Istre ob cesti, ki povezuje Slovenijo prek mejnega prehoda So\xc4\x8derga s hrva\xc5\xa1ko avtocesto , novej\xc5\xa1e naselje pa raste ob vzno\xc5\xbeju vzpetine Fontana.\n_START_SECTION_\nArhitektura\n_START_PARAGRAPH_\nDana\xc5\xa1njo podobo je mestece dobilo v \xc4\x8dasu bene\xc5\xa1ke vladavine. Tedaj so se gradile mestne utrdbe, na katere so se kasneje ponekod nadzidali stanovanjski objekti. Ohranjeno je dvoje mestnih vrat, glavna iz 1547 in severna iz 1592. Na terasi glavnega trga je v skalo izklesana plo\xc5\xa1\xc4\x8dad, na kateri stoji 1784 obnovljena \xc5\xbeupnijska cerkev v kateri je, kakor tudi v drugih cerkvah v Buzetu in okolici (sv. Juraj na vrhu mestnega gri\xc4\x8da, iz za\xc4\x8detka 17. stol.; baro\xc4\x8dna cerkev sv. Ante; sv. Marije Magdalene iz 1325 in sv. Ivana iz 1634) veliko zanimivih cerkvenih predmetov in ve\xc4\x8d slik naslikanih v bene\xc5\xa1kih delavnicah v 17. in 18. stoletju. Tu stoji ohranjen tudi eden najlep\xc5\xa1ih istrskih vodnjakov. V bli\xc5\xbeini Buzeta so odkrili tri zgodnjesrednjeve\xc5\xa1ka pokopali\xc5\xa1\xc4\x8da (langobardsko iz obdobja okoli leta 600 n. \xc5\xa1t.; bizantinsko iz 7. - 8. stol. in starohrva\xc5\xa1ko iz 9. -10. stoletja. V mestu je muzej z bogato arheolo\xc5\xa1ko, etnografsko in zgodovinsko zbirko.'